**РЕПУБЛИКА СРПСКА**

**ОПШТИНА СТАНАРИ**

СКУПШТИНА ОПШТИНЕ

На основу члана 39. Закона о локалној самоуправи („Службени гласник Републике Српске“, број: 97/16) и члана 37. Статута општине Станари („Службени гласник општине Станари“, број: 5/17), Скупштина општине Станари, на сједници, одржаној 31.07.2020. године, доноси

**П Р О Г Р А М**

**подстицаја пољопривредне производње за 2020. годину**

Члан 1.

Овим Програмом прописују се услови за расподјелу средстава за пољопривреду, у износу 200.000,00 КМ, предвиђених буџетом општине Станари, које морају да испуњавају пољопривреднa газдинства за остваривање права на новчане подстицаје и помоћи у пољопривреди.

Програмoм расподјеле средстава у пољопривреди се, такође, за сваку врсту пољопривредне производње дефинише документација која се прилаже, минимални услови потребни да се остваре подстицајна средства, износ подстицајних средстава, као и евентуалне специфичности везане за процес одобравања подстицајних средстава.

Члан 2.

Право на новчане подстицаје имају корисници са пребивалиштем у општини Станари који обављају пољопривредну производњу на подручју општине Станари.

Под „корисником“ се подразумијевају регистрована комерцијална и некомерцијална пољопривредна газдинства те правна лица у чијем је опису дјелатности пољопривредна производња и која обимом производње, прописаним овим Програмом, испуњавају услове за остваривање права на пољопривредне подстицаје.

Захтјев за остваривање права на новчане подстицаје мора бити читко попуњен и треба да садржи сљедеће податке:

1. Презиме и име корисника, мјесто становања, општина, број телефона, број личне карте, број текућег рачуна и назив банке код које је отворен рачун,
2. Податке о врсти подстицаја за који се захтјев подноси.

Уз захтјев се, поред потврде из АПИФ-а, копије личне карте и копије картице текућег рачуна корисника, прилажу и посебни документи које прописује овај Програм, појединачно за сваку врсте подстицаја. Корисници који аплицирају за пољопривредни подстицај према тачкама 5. и 6. овог Програма нису у обавези регистровати газдинство у АПИФ-у.

Испуњеност критеријума у сваком појединачном случају ће утврђивати комисија која je именована од стране начелника општине. Изузетно, начелник општине може својом одлуком, а на приједлог и образложење комисије, одобрити средства за потребе пољопривредне производње, који нису наведени у овом Програму, а у износу и на начин који предложи комисија.

Члан 3.

У оквиру овог подстицаја, регистрована породична пољопривредна газдинства могу остварити право на директна плаћања по два основа, у максималном износу 2.500,00 КМ за правна лица и комерцијална пољопривредна газдинства и 1.250,00 КМ за некомерцијална пољопривредна газдинства, уколико неком тачком није другачије одређено.

Члан 4.

Подстицаји из члана 3. Програма исплаћују се до истека средстава предвиђених за сваку намјену понаособ.

Уколико се за неки од видова подстицаја не пријави довољан број пољопривредних произвођача те се, у складу с тим, планирана средства не могу подијелити у потпуности, преостали износ средстава може се дислоцирати за подстицај за који постоји највећи број заинтересованих корисника.

Члан 5.

По основу ућешћа у пројекту „Економско оснаживање социјално и материјално угрожених особа и младих особа кроз пластеничку производњу поврћа у пластеницима“, који предвиђа додјелу 20 пластеника корисницима који су пријављени на Јавни позив, а на основу споразума потписаног са партнерском организацијом „Muslim Aid“ из Сарајева, издвајају се средства за ову намјену.

Предвиђена средства .......... 21.912,00 КМ.

Члан 6.

За потребе подршке омасовљењу засијаних површина у прољетној сјетви, а на основу препоруке републичког Кризног штаба и надлежног Министарства у вези са појавом вируса корона и Јавног позива за пријаву засијаних површина, расписаног од стране начелника Општине, издвајају се средства за ову намјену.

Средства ће корисницима који су се пријавили на Јавни позив бити распоређена након провјере стања на терену, проведене од стране надлежне Комисије, а према условима дефинисаним у Јавном позиву.

Предвиђена средства .......... 136.800,00 КМ.

Члан 7.

У сврху подстицања самозапошљавања у пољопривредној производњи, у току претходне године су издвојена средства за свако комерцијално пољопривредно газдинство, према одредбама Правилника о субвенцијама за запошљавање.

Из средстава предвиђених за ову намјену, у току 2020. године ће бити исплаћене преостале рате за газдинства регистрована у претходној години, према закљученим уговорима.

Предвиђена средства .......... 5.500,00 КМ.

Члан 8.

Произвођачи краставаца, са приносом најмање 2 тоне по дунуму прве и друге класе, остварују право на подстицај у износу до 0,05 КМ по килограму.

Уз захтјев се, поред докумената наведених у члану 2, став 4. овог Програма, прилаже сљедећа документација:

* Копија уговора са откупљивачем,
* Обрачун испоручених количина прве и друге класе краставаца, издатог од стране организатора производње, односно откупљивача.

Захтјев се подноси до 30. септембра 2020. године.

Предвиђена средства .......... 1.250,00 КМ.

Члан 9.

Произвођачи осталог поврћа на отвореном, изузев кромпира, који су у текућој години остварили производњу на минималној површини 5 дунума, остварују право на подстицај до 80,00 КМ по дунуму, у зависности од броја пријављених произвођача.

Уз захтјев се, поред докумената наведених у члану 2, став 4. овог Програма, прилаже сљедећа документација:

* Доказ о власништву земљишта или уговор о закупу.

Захтјев се подноси до 31. августа 2020. године.

Предвиђена средства .......... 1.838,00 КМ.

Члан 10.

Произвођачи поврћа у заштићеном простору, са површином заштићеног простора минимално 400 м2 остварују право на подстицај у износу до 1,00 КМ/м2 корисне површине заштићеног простора.

Пластеници који у моменту обраде захтјева не буду у систему производње неће се признавати као пластеничка производња.

Уз захтјев се, поред докумената наведених у члану 2, став 4. овог Програма, прилаже изјава о власништву и површини заштићеног простора.

Захтјев се подноси до 31. августа 2020. године.

Предвиђена средства .......... 3.300,00 КМ.

Члан 11.

Произвођачи воћарских и виноградарских култура:

1. за високостаблашице из реда јабучастог, коштичавог и језграстог воћа, у интензивном, плантажном узгоју, на минималној површини од 1 ha, са минималним бројем садница по хектару предвиђеним за сваку воћну врсту, остварују право на подстицај у износу до 80 КМ/0,1 ha,
2. за засаде јагодичастог воћа (малина, јагода, аронија, купина и сл.) и плантажне винограде, минималне површине 0,2 ha, остварују право на подстицај у износу до 120,00 КМ/0,1 ha.

Комисија, именована од стране начелника општине ће, приликом утврђивања чињеничног стања на терену, поред осталог, утврђивати кондиционо стање засађених воћних култура, те засади за које се утврди одсуство провођења одговарајућих агротехничких мјера неће моћи остварити право на подстицај.

У захтјев за подстицај обавезно се наводи врста воћарског засада, те површина и број стабала. Уколико воћњак има више воћних врста, за сваку воћну врсту се наводи површина и број стабала.

Уз захтјев се, поред докумената наведених у члану 2, став 4. овог Програма, прилаже сљедећа документација:

* Доказ о власништву земљишта на коме се обавља воћарска производња или копија уговора о закупу, са дефинисаним временским трајањем закупа.

Захтјев се подноси до 31. августа 2020. године.

Предвиђена средства .......... 11.500,00 КМ.

Члан 12.

Произвођачи млијека који предају млијеко откупним станицама, остварују право на подстицај у износу до 0,10 КМ по литри предатог млијека.

Уз захтјев за подстицај прилаже се сљедећа документација:

* Потврда откупљивача о преузетим количинама млијека,
* Копија потврде о спроведеним обавезним ветеринарским мјерама.

По поднесеном првобитном захтјеву, мјесечно се достављају обрачуни предатих количина млијека у 2020. години, најкасније до краја текућег мјесеца за претходни мјесец, закључно са 15. децембром 2020. године.

Предвиђена средства .......... 8.000,00 КМ.

Члан 13.

Власници пчелињих друштава, са минимално 30 друштава пчела, остварују право на подстицај у износу до 8,00 КМ/пчелињем друштву.

Уз захтјев се, поред докумената наведених у члану 2, став 4. овог Програма, прилаже сљедећа документација:

* Овјерена изјава којом пољопривредни произвођач – пчелар потврђује да су пчелиња друштва његово власништво.

Захтјев се подноси до 31. августа 2020. године.

Предвиђена средства .......... 4.400,00 КМ.

Члан 14.

Произвођачи бројлера, са минималним капацитетом 5000 бројлера по турнусу, остварују право на подстицај у износу до 0,03 КМ/кљуну.

Уз захтјев се, поред докумената наведених у члану 2, став 4. овог Програма, прилаже сљедећа документација:

* Доказ о реализацији производње (уговор са откупљивачем или неки други доказ),
* Доказ о броју бројлера у турнусу.

Захтјев се подноси до 20. новембра 2020. године.

Предвиђена средства .......... 5.500,00 КМ.

Члан 15.

Обраду примљених захтјева и праћење динамике реализације подстицајних средстава вршиће Одјељење за привреду и финансије, Одсјек за привреду, пољопривреду, друштвене дјелатности и локални економски развој.

Члан 16.

Корисник подстицајних средстава за којег се утврди да је дао лажне податке, или да је на било који други начин злоупотријебио подстицајна средства предвиђена овим Програмом, дужан је вратити уплаћена средства, те губи право на ову врсту подстицаја у наредне 3 (три) године.

Члан 17.

Овај Програм ступа на снагу даном доношења, а биће објављен у „Службеном гласнику општине Станари“.

 ПРЕДСЈЕДНИК СКУПШТИНЕ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Остоја Стевановић